Vier verkool in Mpumalanga-ongeluk(Argieffoto: pixabay) ŉ Botsing reg van voor in die omgewing van Leandra in Mpumalanga het vier lewens geëis. Moeti Mmusi, woordvoerder van die provinsie se departement van gemeenskapsveiligheid, sê die ongeluk tussen ŉ Honda en ŉ Volkswagen het Vrydagmiddag op die R50 tussen Leandra en Standerton plaasgevind. Die vier oorledenes was almal in dieselfde voertuig. Dit het na die botsing aan die brand geraak en die slagoffers het heeltemal verkool. “Nog drie mense, onder wie die bestuurder en twee passasiers in die Honda, het ernstige beserings opgedoen,” sê Mmusi. ŉ Ondersoek na die voorval is reeds gelas, maar in hierdie stadium lyk dit of een van die motoriste op ŉ gevaarlike manier ŉ ander voertuig probeer verbysteek het. Die LUR vir gemeenskapsveiligheid het ŉ beroep op motoriste gedoen om ekstra waaksaam op die pad te wees, veral wanneer hulle lang afstande ry.